Cu privire la aprobarea proiectului de hotărîre a Parlamentului 
pentru modificarea şi completarea Hotărîrii Parlamentului 

nr. 312-XVI din 25 decembrie 2008 de aprobare a 
Regulamentului privind modul de utilizare a mijloacelor
 fondului pentru subvenţionarea producătorilor agricoli

------------------------------------------------------------------------------

Guvernul HOTĂRĂŞTE:

Se aprobă şi se prezintă Parlamentului spre examinare proiectul de hotărîre a Parlamentului pentru modificarea şi completarea Hotărîrii Parlamentului           nr. 312-XVI din 25 decembrie 2008 de aprobare a Regulamentului privind modul de utilizare a mijloacelor fondului pentru subvenţionarea producătorilor agricoli.

PARLAMENTUL REPUBLICII MOLDOVA

HOTĂRÎRE 

pentru modificarea şi completarea Hotărîrii Parlamentului 

nr. 312-XVI din 25 decembrie 2008 de aprobare a 

Regulamentului privind modul de utilizare a mijloacelor

 fondului pentru subvenţionarea producătorilor agricoli

Parlamentul adoptă prezenta hotărîre.


Articol unic. – Hotărîrea Parlamentului nr. 312-XVI din 25 decembrie 2008 de aprobare a Regulamentului privind modul de utilizare a mijloacelor fondului pentru subvenţionarea producătorilor agricoli (Monitorul Oficial al Republicii Moldova, 2009, nr. 7-9, art.18) se modifică şi se completează după cum urmează:

1. Articolul 1:

la alineatul unu, cifra „313,5” se substituie cu cifra „563,5”;

la punctul 1), cifra „230” se substituie cu cifra „316,9”;


la punctul 2), cifra „23,5” se substituie cu cifra „11”;


la punctul 3), cuvintele „Agenţiei de Stat „Apele Moldovei” se substituie cu cuvintele „Ministerului Mediului”, iar cifra „10” – cu cifra „15,6”;


la punctul 4), cifra „50” se substituie cu cifra „220”.

2. Hotărîrea se completează cu articolul 31 cu următorul cuprins:

„Art.31. – Mijloacele financiare alocate în anii 2004-2009 Întreprinderii de Stat „Moldresurse” pentru crearea staţiunilor tehnologice de maşini şi cele acumulate de la rambursarea creditelor tehnice se transmit în gestiunea Unităţii de Implementare şi Administrare a Proiectului Creşterii Producţiei Alimentare”.  
Preşedintele Parlamentului   
NOTĂ INFORMATIVĂ

la proiectul Hotărîrii Parlamentului Republicii Moldova 

„Cu privire la modificarea şi completarea Hotărîrii Parlamentului 

nr. 312 - XVI din 25.12.2008 de aprobare a Regulamentului 

privind modul de utilizare a mijloacelor fondului pentru 

subvenţionarea producătorilor agricoli”

Modificările propuse în proiectul înaintat reiese din modificările aprobate în Legea bugetului de stat pe anul 2009 nr.82-XVIII din 03.12.2009.

Fondul pentru subvenţionarea producătorilor agricoli s-a majorat cu 250,0 mln lei, care prin proiectul înaintat se repartizează spre administrare şi gestionare reieşind din solicitările parvenite de la consiliile raionale bazate pe materialele înaintate de producătorii agricoli.

În anul 2004, în Republica Moldova, în scopul realizării măsurilor de consolidare a terenurilor agricole şi de lucrare a acestora prin prestarea serviciilor de mecanizare, au fost iniţiate acţiuni pentru crearea staţiunilor tehnologice de maşini, cu susţinerea financiară din partea statului. Din perioada menţionată până în prezent au fost fondate peste 185 de astfel de staţiuni, alocându-se pentru dotarea lor tehnică din bugetul de stat cca. 143 milioane lei.

Aceste mijloace, conform hotărârilor respective ale Parlamentului, au fost alocate spre administrare şi gestionare Întreprinderii de Stat  (ÎS) „Moldresurse”. Pentru reglementarea modalităţii de folosire a acestor mijloace, Guvernul, aproba anual Regulamentele respective privind utilizarea mijloacelor financiare ale Fondului pentru stimularea creării staţiunilor tehnologice de maşini. Conform acestor Regulamente, ÎS „Moldresurse” a acordat beneficiarilor (STM), mijloace financiare, în formă de credit tehnic, din contul cărora au fost procurate peste 660 de tractoare de diverse tipuri şi circa 4 400 unităţi de utilaj agricol (pluguri, cultivatoare, grape, semănători, stropitori şi altele).

Totodată, conform Regulamentelor nominalizate, mijloacele financiare alocate din Fondul menţionat, urmau să fie rambursate de către STM în termenele stabilite. Din diferite motive, legate de lipsa specialiştilor respectivi în cadrul ÎS „Moldresurse” împuterniciţi cu atribuţii de monitorizare a utilizării eficiente a mijloacelor financiare, precum şi de lipsa unei metodologii bine determinate privind rambursarea şi acumularea creditului tehnic alocat, rambursarea lor decurge extrem de dificil. Spre exemplu, conform termenelor de rambursare stabilite în contractele încheiate, beneficiarii de credit tehnic (STM), urmau să ramburseze Întreprinderii de Stat „Moldresurse”, până în luna noiembrie 2009, 34 milioane MDL, însă, până la momentul actual, au fost rambursate doar 5,8 milioane MDL.

De rând cu cele expuse, e de menţionat că, pe parcursul a nouă ani, începînd cu anul 2001, în agricultura Republicii Moldova se implementează cu succes Proiectul Creşterii Producţiei Alimentare (Proiectul Moldo-Japonez 2KR). Lucrările sunt monitorizate şi gestionate de către Unitatea de Implementare şi Administrare a Proiectului Creşterii Producţiei Alimentare de pe lângă Ministerul Agriculturii şi Industriei Alimentare, conform unei Scheme şi metodologii verificate în practica procesului de implementare a acestui proiect. 

În contextul celor expuse şi în scopul utilizării eficiente a mijloacelor financiare, acumulate de la rambursarea creditelor tehnice, considerăm oportună transmiterea mijloacelor financiare ale Fondului pentru stimularea creării staţiunilor tehnologice de maşini în gestiunea Unităţii de Implementare şi Administrare a Proiectului Creşterii Producţiei Alimentare.

În contextul celor relatate solicităm susţinerea proiectului înaintat.

